**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  28 – 8 – 2024

**ΑΜΑΡΟΥΣΙΟΥ Αρ. Πρ.:** 220

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//: [www.syllogosekpaideutikonpeamarousiou.gr](http://www.syllogosekpaideutikonpeamarousiou.gr)**

**ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: Δ. Ο. Ε., Συλλόγους Εκπ/κών Π. Ε. της χώρας**

**Θέμα: « Η κυβέρνηση, το ΥΠΑΙΘΑ, οι Περιφέρειες και οι Δήμοι ν’ αναλάβουν τη λύση του ζητήματος της στέγασης αναπληρωτών & νεοδιόριστων εκπαιδευτικών».**

Κάποιοι αριθμοί τα λένε όλα: 1.000 οι παραιτήσεις αναπληρωτών και αναπληρωτριών την περσινή σχολική χρονιά, αφού αδυνατούν να ανταποκριθούν στο κόστος διαβίωσης. Εκατοντάδες (περίπου 700) οι θέσεις που προσπερνά ο πίνακας στη διαδικασία των μόνιμων διορισμών για τον ίδιο λόγο. 776 ευρώ ο 1ος μισθός των νεοδιόριστων εκπαιδευτικών, περίπου 950 ευρώ ο 1ος μισθός των αναπληρωτών. Ελάχιστα τα διαθέσιμα σπίτια προς ενοικίαση και αυτά σε εξωφρενικά ψηλά ενοίκια.

**Η κατάσταση έχει φτάσει στο απροχώρητο! Φτάνει πια!**

Δεν γίνεται το 2024 εκπαιδευτικοί να μένουν σε αυτοκίνητα και σε σκηνές επειδή δε βρίσκουν σπίτια να μείνουν. Δε γίνεται να ξοδεύουν υπέρογκα ποσά (μέχρι και 100 ευρώ τη μέρα) σε ξενοδοχεία και σπίτια βραχύβιας μίσθωσης και ο μισθός τους να μπαίνει στην καλύτερη περίπτωση μετά από 40 μέρες .

Αυτά είναι μερικά από τα φαινόμενα που οδηγούν νέους εκπαιδευτικούς να εγκαταλείπουν αυτό που σπούδασαν και αγαπάνε.

Τη στιγμή που τα απλά μαθηματικά βγάζουν «τη λυπητερή»... και λένε ότι τουλάχιστον τα 2/3 (ίσως και παραπάνω...) του πενιχρού μισθού των εκπαιδευτικών είναι για να μπορούν να έχουν ένα σπίτι να μείνουν και να υπάρχει ρεύμα και νερό μέσα σε αυτό, τα μαθηματικά της κυβέρνησης, Δήμων και Περιφέρειας αφήνουν ανενόχλητους τους επιχειρηματίες του Τουρισμού να αυξάνουν τα κέρδη τους. Με βάση τα στοιχεία του Ξενοδοχειακού Επιμελητηρίου Ελλάδας (ΞΕΕ), το σύνολο των ξενοδοχειακών μονάδων παρουσιάζει μια αύξηση κατά 32,6%, αλλά τη μεγαλύτερη άνοδο είχαν τα ξενοδοχεία πολυτελείας κατά 115% και της Α΄ κατηγορίας κατά 79%.

Κυβέρνηση και Υπουργείο δεν έχουν καμία δικαιολογία. Η ένταση της εκμετάλλευσης με βάση όλο το αντεργατικό νομοθετικό πλαίσιο και τις λοιπές αντιλαϊκές «μεταρρυθμίσεις», ο πακτωλός «ζεστού» χρήματος, οι φοροαπαλλαγές και τα άλλα προνόμια οδηγούν τους επιχειρηματικούς ομίλους να σπάνε το ένα ρεκόρ μετά το άλλο, πηγαίνοντας ολοταχώς να σπάσουν και τον πήχη των 10 δισ. κερδών σε έναν χρόνο. Μόνο το πρώτο 6μηνο του χρόνου οι τέσσερις «συστημικές» τράπεζες καταγράφουν αύξηση κερδών 25%, στα 2,3 δισ. Ευρώ. Οι ενεργειακοί όμιλοι, μόνο το πρώτο εξάμηνο του έτους, είχαν κέρδη πάνω από 770 εκατομμύρια ευρώ, την ώρα που στα λαϊκά σπίτια κόβουν πλέον το ρεύμα για 50 ευρώ «χρέη»! Βρίσκουν πάνω από 7 δις για Νατοϊκούς εξοπλισμούς και κοκορεύονται στη σύνοδο του ΝΑΤΟ για την ανάγκη αύξησης συμμετοχής στο 3% του κρατικού προϋπολογισμού.

Από την άλλη για εμάς τους εργαζόμενους «δεν υπάρχουν λεφτόδεντρα», ακούμε για αντοχές της οικονομίας και προαπαιτούμενα που δεν επιτρέπουν «παροχές και δημοσιονομικό εκτροχιασμό». Είμαστε αντιμέτωποι με το «τέρας της ακρίβειας» το οποίο σε συνδυασμό με τους καθηλωμένους μισθούς και τις «αυξήσεις» - κοροϊδία, οδηγούν σε παραπέρα πετσόκομμα του πραγματικού εισοδήματος. Σύμφωνα με τα στοιχεία του ΟΟΣΑ, μόνο το πρώτο εξάμηνο του χρόνου μειώθηκε παραπέρα κατά σχεδόν 2% το πραγματικό εισόδημα ενώ ο πληθωρισμός τον Ιούλη ήταν στο 2,7%.

**Δε θα πληρώνουμε εμείς τα σπασμένα τους και τα κέρδη τους!**

Επιστρέφουμε πίσω τα επικοινωνιακά παιχνίδια της κυβέρνησης με εύηχες λέξεις, όπως «αναβάθμιση και στήριξη του εκπαιδευτικού έργου», «ψηφιακό σχολείο», τα οποία το μόνο που κάνουν είναι να διαμορφώνουν ένα σχολείο που λειτουργεί όλο και περισσότερο με όρους κόστους-οφέλους σαν επιχείρηση, με τους ιδιώτες να αλωνίζουν μέσα σε αυτό.

Καμία σχέση δεν έχουν αυτά με τους αναγκαίους εκσυγχρονισμούς για την αναβάθμιση των υποδομών των σχολικών μονάδων, του επιπέδου της εκπαίδευσης μέσα και από τη βελτίωση της καθημερινότητας εκπαιδευτικών και μαθητών.

Τα προβλήματα στη διαμονή και τη διαβίωση των εκπαιδευτικών συνεχώς μεγαλώνουν εδώ και χρόνια και η κυβέρνηση δεν έχει κάνει απολύτως τίποτα. Δε μπορεί να προχωρήσει η ομαλή έναρξη και λειτουργία των σχολείων αν δε δοθεί λύση στο πρόβλημα για την αξιοπρεπή διαμονή-στέγαση της «ψυχής» τους, δηλαδή του προσωπικού τους, των εκπαιδευτικών.

Μέσα από τα σωματεία μας οργανωνόμαστε, καλλιεργούμε την αλληλεγγύη, διεκδικούμε!

Ο αγώνας για την υπογραφή ΣΣΕ που να κατοχυρώνει αυξήσεις σε μισθούς και σύγχρονα, εργασιακά δικαιώματα είναι πιο αναγκαίος από ποτέ και δε μπορεί να λείψει κανείς. Ο αγώνας για δίχτυ προστασίας με συγκεκριμένα μέτρα για την στέγαση των εκπαιδευτικών δεν είναι πολυτέλεια, αλλά ανάγκη.

**Διεκδικούμε από το ΥΠΑΙΘΑ, τις Περιφέρειες και τους Δήμους:**

**Να εφαρμοστεί εδώ και τώρα σε κάθε Δήμο, σε όλη τη χώρα το άρθρο 32 του ν.4483/2017 όπως τροποποιήθηκε και ισχύει, για παροχή δωρεάν σίτισης και καταλύματος διαμονής στους εκπαιδευτικούς. Να αξιοποιηθεί η απόφαση της Κ.Ε.Δ.Ε. της 15ης Μαΐου 2024 για ένταξη και των νεοδιόριστων συναδέλφων στη ρύθμιση.**

**Με βάση τα παραπάνω παλεύουμε για:**

* **Αυξήσεις 20% στους μισθούς μας, επαναφορά του 13ου και του 14ου μισθού, επιστροφή των Δώρων Πάσχα και Χριστουγέννων. Ακώλυτη μισθολογική εξέλιξη. Μισθολογική εξέλιξη για όλους κάθε 2 χρόνια υπηρεσίας. Να προσμετρηθεί η διετία 2016 – 2017 που έχει «παγώσει».**
* **Να εξισωθούν όλα τα εργασιακά δικαιώματα μόνιμων και συμβασιούχων εκπαιδευτικών. Μονιμοποίηση – Διορισμός εδώ και τώρα όλων των αναπληρωτών με μοναδικό κριτήριο αποκλειστικά το πτυχίο και την προϋπηρεσία.**
* **Ενοικίαση δωματίων ξενοδοχείων για τη διαμονή των πρώτων ημερών.**
* **Αξιοποίηση δομών για την κατασκευή κατοικιών για εκπαιδευτικούς.**
* **Αξιοποίηση συγκροτημάτων κατοικιών.**
* **Δωρεάν μετακίνηση στην περιοχή πρόσληψης και ανάληψης υπηρεσίας για αναπληρωτές και νεοδιόριστους εκπαιδευτικούς και 50% έκπτωση σε όλα τα ΜΜΜ για όλο το έτος.**
* **Να δοθεί επίδομα ενοικίου 300 ευρώ για όλους τους εκπαιδευτικούς, μόνιμους, νεοδιόριστους και αναπληρωτές οι οποίοι εργάζονται εκτός της περιοχής μόνιμης κατοικίας τους**

**Το ΥΠΑΙΘΑ μαζί με τα αντίστοιχα υπουργεία να προσέλθουν άμεσα για την υπογραφή ΣΣΕ.**

**Άμεσα και μέχρι να κατοχυρωθεί από την ΣΣΕ:**

* **Οι αναπληρωτές εκπαιδευτικοί να υπογράψουν σύμβαση ετήσιας (12μηνης) διάρκειας με έναρξη την 1η Σεπτεμβρίου και λήξη την 31η Αυγούστου (έναρξη και λήξη σχολικού έτους αντίστοιχα).**

**ΚΥΒΕΡΝΗΣΗ, ΥΠΟΥΡΓΕΙΟ ΠΑΙΔΕΙΑΣ, ΠΕΡΙΦΕΡΕΙΕΣ ΚΑΙ ΔΗΜΟΙ ΝΑ ΑΝΑΛΑΒΟΥΝ ΕΔΩ ΚΑΙ ΤΩΡΑ ΤΗ ΛΥΣΗ ΤΟΥ ΖΗΤΗΜΑΤΟΣ ΤΗΣ ΣΤΕΓΑΣΗΣ ΑΝΑΠΛΗΡΩΤΩΝ ΚΑΙ ΝΕΟΔΙΟΡΙΣΤΩΝ ΕΚΠΑΙΔΕΥΤΙΚΩΝ!**

**Με βάση τα παραπάνω το Δ. Σ. του Σ. Ε. Π. Ε. Αμαρουσίου αποφασίζει ομόφωνα να συμμετέχει το σωματείο μας, μαζί και με άλλα σωματεία της Αττικής σε κινητοποίηση – παρέμβαση στο Περιφερειακό Συμβούλιο Αττικής, την Παρασκευή 30 – 8 – 2024 στις 17:00 στην αίθουσα του Δημοτικού κινηματοθεάτρου «Μελίνα Μερκούρη» του Δήμου Γλυφάδας (Ανατολικής Ρωμυλίας 123).**

